Seun dissiplinêr verhoor ná aanranding by skool‘n Skermskoot uit die video Die gr. 10-seun aan die HTS Nic Diederichs in Krugersdorp, Gauteng, wat verlede maand uit die skool geskors is omdat hy ’n meisie aangerand het, is Sondag dissiplinêr verhoor. Dié aanranding is op video vasgevang en wyd op sosiale media versprei. Die video wys hoe die seun die meisie, ook ’n gr. 10-leerder, stamp voordat hy haar aan die hare gryp en klap. Steve Mabona, woordvoerder van die onderwysdepartement in Gauteng, sê die departementshoof het ná afloop van die verhoor gesê dat die leerder permanent uit die skool geskors moet word. “Gevolglik sal ’n finale besluit oor hierdie aanbeveling deur die departementshoof geneem word en mettertyd bekendgemaak word,” sê Mabona. Matome Chiloane, LUR vir onderwys in Gauteng, het weereens die voorval veroordeel en gesê wangedrag tussen leerders moet nie by skole toegelaat word nie. “Daar sal gevolge wees vir ’n leerder se swak dissipline in ons skole. Ons pleit by ouers om te help om dissipline op hul kinders af te dwing binne en buite die skoolomgewing,” het Chiloane gesê.